Karsten Lauritzen (V), 2010-04-19:
De to lovforslag, vi i dag sambehandler her i Folketingssalen, både viderefører og videreudvikler den faste og fair udlændingepolitik, som siden 2001 har været og i øvrigt fortsat er en af hjørnestenene i regeringens politiske arbejde.
Det er den udlændinge- og integrationspolitik, der har medført, at indvandringen til Danmark er ændret markant siden 2001.
Før 2001 kom størstedelen af indvandrerne til Danmark for at søge om asyl og familiesammenføring, i dag kommer størstedelen for at arbejde eller uddanne sig og bidrager aktivt og positivt til det danske samfund.
Samtidig har fokus været på at få så mange nydanskere i beskæftigelse som muligt, og siden 2001 er mere end 55.000 med indvandrerbaggrund kommet i arbejde, og det er i øvrigt på trods af finanskrisen.
De markante ændringer af indvandringsmønsteret kræver selvfølgelig også en ændring af den lovgivning, som omfatter udlændinge og nydanskere, udlændinge- og integrationsloven, som vi i dag behandler.
Derfor annoncerede statsministeren også i sin åbningstale her i Folketingssalen sidste år i oktober et servicetjek af hele udlændinge- og integrationslovgivningen.
Det har så resulteret i en politisk aftale mellem Venstre, Det Konservative Folkeparti og Dansk Folkeparti.
Det er store dele af den aftale, som i de her to lovforslag omsættes til konkret lovgivning.
Lovforslagene indeholder en lang række ændringer af udlændingeloven og en lang række ændringer af integrationsloven.
Samlet set er der fra Venstres synspunkt en fornuftig balance mellem stramninger over for dem, der ikke vil integrere sig, og lettelser over for dem, der aktivt bidrager til egen integration.
Hvis jeg skal nævne nogle af de ting, som de lovforslag, vi behandler her i dag, indeholder af ændringer, er det bl.a., at reglerne for tidsubegrænset opholdstilladelse, det, der i daglig tale kaldes permanent opholdstilladelse, ændres markant, sådan at udlændinge tilskyndes og belønnes for at integrere sig effektivt i Danmark.
Fremover er hovedreglen, at der søges permanent opholdstilladelse allerede efter 4 års ophold i Danmark – eller der kan søges allerede efter 4 års ophold i Danmark.
Tidligere skulle der normalt gå 7 år.
Der indføres et nyt pointsystem, der særlig lægger vægt på integration i forhold til arbejde, uddannelse, sprogfærdigheder og medborgerskab, mens manglende vilje til integration eller integrationsresultater trækker ned i pointsystemet.
Formålsparagraffen i integrationsloven ændres.
Med ændringen understreges forventninger om, at enhver, der har ophold i Danmark, opnår kendskab til dansk kultur, bidrager til samfundet og tilskyndes til at blive integreret i det danske samfund.
Kommunerne pålægges at tilbyde selvforsørgende indvandrere et beskæftigelsestilbud med henblik på at få endnu flere i arbejde og beskæftigelse og måske også få nogle trukket ud af den sociale kontrol, som vi ved at særlig nogle indvandrerkvinder udsættes for, hvor aktive beskæftigelsestilbud kan være en vej ud.
Vi skærper udvisningsreglerne ved socialt bedrageri og kriminelle handlinger i forlængelse af udlændingeaftalen her og den lømmelpakke – i populær tale – som Folketinget vedtog i november.
Det er et eksempel på et af de steder, hvor vi siger, at dem, som ikke respekterer samfundets regler, oplever, at det bliver sværere at opholde sig i Danmark, og sådan skal det være.
Vi skærper udvisningsreglerne og giver mulighed for at inddrage opholdstilladelsen i op til 10 år for flygtninge, der tager på ferie i det land, de er flygtet fra.
Vi i Venstre synes, at det er ganske fair, at man siger, at der skal være en tungtvejende årsag til, at de kan tage tilbage til det land, de rent faktisk er flygtet fra, og de årsager, der har gjort, at de har fået asyl i Danmark.
Vi skærper kravene til familiesammenføring.
Fremover må den herboende ægtefælle ikke have modtaget kontant- eller starthjælp i 3 år forud for meddelelsen af familiesammenføring, og man strammer indrejseforbud for afviste asylansøgere.
Afviste asylansøgere, der ikke rejser hjem, som de ellers er pålagt af de danske myndigheder, får så som sagt et indrejseforbud.
Der er også en lang række andre justeringer af udlændingelovgivningen.
Bag servicetjekket ligger der som sagt en aftale mellem Det Konservative Folkeparti, Dansk Folkeparti og Venstre, og det er de her to lovforslag, der primært udmønter størstedelen af aftalen.
Med den fastholder og videreudvikler vi i Venstre den faste og fair udlændingepolitik, som har kendetegnet regeringen siden 2001, og som vi føler os som garant for.
Lovforslagene repræsenterer en intelligent udlændingepolitik, en offensiv linje for dem, der vil, men også en konsekvent linje for dem, der modarbejder integration og samfundet.
Det nye pointsystem er en håndsrækning til udlændinge i Danmark, idet vi giver mulighed for, at udlændinge nu kan arbejde sig til en permanent opholdstilladelse 3 år før, de ellers kunne få den.
Vi giver nydanskere og udlændinge et positivt incitament til aktivt at tage personligt ansvar for deres egen integration.
Med ændringerne, særlig pointsystemet og udvidelsen af integrationslovens formålsparagraf til altså at omfatte alle udlændinge i Danmark og fokusere ikke blot på den arbejdsmæssige, men også den værdimæssige og demokratiske integration, kommer vi et stort skridt videre i retning af at realisere et af de mål, som statsministeren har i sin 2020-drøm, nemlig om, at Danmark skal være et af de bedste lande i Europa til integration.
Det er vores opfattelse, at de ændringer, der ligger her af udlændingeog integrationsloven, vil sætte yderligere turbo på integrationen.
Udlændinge bør være en berigelse for Danmark.
Vi har brug for at tiltrække kvalificeret arbejdskraft, hvis vi fortsat vil stå stærkt i fremtiden.
Med den nye udlændingepolitik og nye lovgivning rejser vi klare forventninger og stiller konsekvente krav til de udlændinge, der kommer til Danmark, og det er vores klare forventning, at ændringerne som sagt vil sætte yderligere turbo på integrationen i Danmark.
Det er derfor også med glæde at jeg kan meddele, at Venstre varmt og hjerteligt støtter de to lovforslag, som ligger her.